ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ για την έναρξη διαβουλεύσεων με την Ακτή Ελεφαντοστού κατ'εφαρμογή του άρθρου 366 α της σύμβασης της Λομέ

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

για την έναρξη διαβουλεύσεων με την Ακτή Ελεφαντοστού κατ'εφαρμογή του άρθρου 366 α της σύμβασης της Λομέ

Μετά από στάση κατά τη νύχτα της 22ας προς την 23η Δεκεμβρίου στο Αμπιτζάν (Ακτή Ελεφαντοστού), που κατέληξε σε στρατιωτικό πραξικόπημα, ο Στρατηγός Guιο, πρώην Αρχηγός του Γενικού Επιτελείου Στρατού, ανήγγειλε την επομένη την καθαίρεση του Αρχηγού του Κράτους, τη διάλυση της Εθνικής Συνέλευσης, του Συνταγματικού Συμβουλίου και του Ανωτάτου Δικαστηρίου.

Στις 25 Δεκεμβρίου, κατά τη διάρκεια συνέντευξης τύπου, ανακοίνωσε τη δημιουργία Εθνικής Επιτροπής Κοινής Σωτηρίας (CNPS) αποτελούμενης από στρατιωτικούς που εκπροσωπούν τα διάφορα σώματα των ενόπλων δυνάμεων με επικεφαλής το Στρατηγό Guιο.

Οι διακηρυχθέντες στόχοι της CNPS είναι οι εξής :

- εξασφάλιση της προστασίας των αγαθών και των προσώπων,

- αποκατάσταση του κύρους του Κράτους,

- δημιουργία των αναγκαίων προϋποθέσεων για πραγματική δημοκρατία ενόψει της διοργάνωσης ελεύθερων, δίκαιων και διαφανών εκλογών,

- διενέργεια εκτενών διαβουλεύσεων με τα πολιτικά κόμματα ενόψει της ταχείας εγκαθίδρυσης κυβέρνησης εθνικής ενότητας.

Το πραξικόπημα καταδικάστηκε αμέσως από τη Σενεγάλη, τη Νιγηρία, τη Νότιο Αφρική και τον Γενικό Γραμματέα των Ηνωμένων Εθνών καθώς και από την Οικονομική Ένωση των Κρατών της Δυτικής Αφρικής (CEDEAO) και από τον Οργανισμό Αφρικανικής Ενότητας (OUA).

Ο Καναδάς και οι ΗΠΑ καταδίκασαν επίσης το πραξικόπημα και ανέστειλαν τη χορήγηση βοήθειας. Η Γαλλία και το Ηνωμένο Βασίλειο εξέδωσαν αμέσως δήλωση ζητώντας την αποκατάσταση της δημοκρατίας και του κράτους δικαίου.

Ο Στρατηγός Guιο ανήγγειλε τον επικείμενο σχηματισμό της κυβέρνησής του στο πλαίσιο της οποίας τα τέσσερα Υπουργεία, Άμυνας, Ασφάλειας, Εσωτερικών και Εξωτερικών Υποθέσεων, παραδίδονται σε στρατιωτικούς.

Τα διάφορα πολιτικά κόμματα κλήθηκαν επίσης, σύμφωνα με τις σχετικές πληροφορίες, να συμμετάσχουν στην Κυβέρνηση.

Λαμβανομένων υπόψη των ανωτέρω και κατ'εφαρμογή των διατάξεων των άρθρων 5 και 366 α) της σύμβασης της Λομέ, η Επιτροπή προτείνει στο Συμβούλιο:

να καλέσει το κράτος ΑΚΕ σε διαβουλεύσεις ενόψει της εμπεριστατωμένης εξέτασης της κατάστασης και της ενδεχόμενης δυνατότητας αποκατάστασης των πραγμάτων, σύμφωνα με τους όρους της συνημμένης επιστολής.

Στόχος των διαβουλεύσεων είναι να υπογραμμιστεί η σημασία που αποδίδει η Ευρωπαϊκή Ένωση στο σεβασμό των ουσιαστικών στοιχείων του άρθρου 5 της σύμβασης της Λομέ και να γίνουν γνωστές οι προθέσεις της Ακτής Ελεφαντοστού σχετικά.

Εν τω μεταξύ δεν θα αποφασιστεί καμία νέα ανάληψη υποχρέωσης οικονομικού χαρακτήρα έναντι της Ακτής Ελεφαντοστού, με εξαίρεση ενδεχόμενα ανθρωπιστικά σχέδια ή σχέδια που προορίζονται αμέσως για τα πλέον φτωχά τμήματα του πληθυσμού.

ΠΑΡΑΡΤΗΜΑ

Βρυξέλλες,

ΣΧΕΔΙΟ

Κύριε Πρόεδρε της Εθνικής Επιτροπής Κοινής Σωτηρίας,

Με δήλωσή της της 30ης Δεκεμβρίου 1999, η Ευρωπαϊκή Ένωση εξέφρασε την έντονη δυσαρέσκειά της για το πρόσφατο πραξικόπημα στην Ακτή Ελεφαντοστού. Η Ευρωπαϊκή Ένωση εκφράζει τη λύπη της για τη διάλυση της εκλεγμένης Συνέλευσης και Κυβέρνησης και ζητεί από τους εκπροσώπους του στρατού που ασκούν την εξουσία να καθορίσουν χρονοδιάγραμμα για την ταχεία επιστροφή στη δημοκρατία.

Κατ'εφαρμογή του άρθρου 366 α) της σύμβασης της Λομέ και των κοινών διατάξεων που περιέχονται στην παράγραφο 2 της κοινής δήλωσης για το άρθρο 366 α), έχω την τιμή να καλέσω την Ακτή Ελεφαντοστού σε διαβουλεύσεις ενόψει της εμπεριστατωμένης εξέτασης της κατάστασης και της ενδεχόμενης δυνατότητας αποκατάστασης των πραγμάτων.

Προτείνω οι διαβουλεύσεις αυτές να διεξαχθούν, την , στις Βρυξέλλες στο κτήριο του Συμβουλίου της Ένωσης.

Παρακαλώ δεχθείτε, κύριε Πρόεδρε της Εθνικής Επιτροπής Κοινής Σωτηρίας, την έκφραση της βαθύτατης εκτίμησής μου.

Για το Συμβούλιο Για την Επιτροπή

Αντίγραφα: κ. Πρόεδρο της Εθνικής Επιτροπής Κοινής Σωτηρίας

κ. Πρέσβη της Ακτής Ελεφαντοστού στην Ευρωπαϊκή Ένωση

κ. Γενικό Γραμματέα της ομάδας κρατών ΑΚΕ